Wes-Kaap: Droogtekontrak ‘moreel korrup’Tony Leon. Foto: Reint Dykema Die Wes-Kaapse tak van die vakbondfederasie Cosatu het Dinsdag gesê die kontrak ter waarde van R650 000 wat aan Tony Leon, die voormalige leier van die DA, toegeken is deur die stad Kaapstad om inligting oor die droogte te kommunikeer was moreel korrup, selfs al was dit nie onwettig nie. “Tony Leon en ŉ voormalige werknemer van die stad word ŉ halfmiljoen rand betaal om vir Kapenaars te vertel dat dit nie reën nie,” het Tony Ehrenreich, provinsiale leier van Cosatu, in ŉ verklaring gesê. “Dit blyk dat daar baie voorvalle is waar DA-lede en hul vriende wettige maar moreel korrupte kontrakte ter waarde van miljoene rande met die stad ontvang. Burgemeester [Patricia] De Lille se suster moet ook ondersoek word as ŉ begunstigde van dié tipe wettige kontrakte,” het Ehrenreich gesê. Ehrenreich het bygevoeg die “ANC-diewe” het buite die wettige raamwerk gesteel, maar die “DA-diewe” wat onder apartheid geleer het “steel binne die wettige raamwerk”. “Maar dit is nie minder korrup nie, want dit steel geld wat vir die armes gebruik kon word,” het hy gesê. Dié opmerkings kom ná dit bevestig is dat Resolve Communications, met Leon en Nick Clelland aan die hoof, in November ŉ kontrak toegeken is om die stad se kommunikasie rakende die droogte in die Wes-Kaap te verbeter. Leon was vir sewe jaar aan die stuur van die DA wat amptelik in 2000 gevorm is. Die leierskap van die stad is tans in omstredenheid gedompel weens ernstige aantygings van oortreding teen De Lille en ander hoës.